पाएं अपने शहर की ताज़ा ख़बरें और फ्री ई-पेपरडाउनलोड करें
जिले में वैक्सीनेशन को लेकर कोहड़ में खुजली जैसे हालात हो गए हैं। एक ओर एनएचएम सेहत कर्मचारी हड़ताल पर चले गए तो दूसरी ओर जिले में कोविड वैक्सीन खत्म हो गई है। हालांकि सिविल सर्जन डॉ. गुरदीप सिंह कपूर ने बताया कि देर शाम 5000 डोज पहुंच चुकी है जो दो दिनों के लिए काफी है। जिले में मंगलवार तक 16 प्रतिशत आबादी को ही वैक्सीन की एक या दो डोज लगीं हैं।
यानि अभी तक 84 प्रतिशत आबादी को एक भी डोज नहीं लगी है, जबकि इम्युनिटी के लिए जरूरी है कि कम से कम 70 प्रतिशत आबादी को वैक्सीन लगे। वैक्सीन की कमी के चलते मंगलवार को सिविल अस्पताल में बने वैक्सीनेशन सेंटर को छोड़ और कहीं पर भी वैक्सीनेशन अभियान नहीं चल पाया। सिविल अस्पताल में भी सिर्फ 50 डोज ही उपलब्ध थीं, जोकि लाभार्थियों को लगा दी गईं। बता दें कि पंजाब सहित जिले में भी पिछले एक सप्ताह से वैक्सीन की कमी बनी हुई थी। दो सप्ताह पहले तक जिले में औसतन 3 से 4 हजार वैक्सीन डोज लग रहे थे, लेकिन धीरे-धीरे प्रशासन की ओर से कैंपों में कमी ला दी गई और अब एक सप्ताह से रोजाना वैक्सीन का औसत दो हजार ही रह गई थी। दो दिन से जिले में वैक्सीन की कमी बहुत अधिक हो गई थी और सोमवार को भी लगभग 800 लोगों को ही वैक्सीन लग सकी।
जिले की 6.15 लाख आबादी, 84% को अभी एक भी डोज नहीं लगी
जिले में अब तक दी गईं डोज की बात करें तो 99,614 लोगों को एक डोज लगी है, जबकि 9,827 लोगों को दोनों डोज लग चुकी हैं। इस तरह अब तक जिले में कुल 1,09,441 डोज लग चुकी हैं। जिले में कुल आबादी लगभग 6 लाख 15 हजार है और इस हिसाब से करीब 16 प्रतिशत आबादी को पहली डोज लग चुकी है, जबकि 1.6 प्रतिशत आबादी को दोनों डोज लग चुकी हैं। बता दें कि देश भर में 16 जनवरी को वैक्सीनेशन मुहिम की शुरुआत हुई थी। पहले तो लोगों में वैक्सीन को लेकर काफी डर का माहौल था मगर धीरे-धीरे सेहत विभाग की ओर से चलाए गए जागरूकता कार्यक्रमों की बदौलत जिले में वैक्सीनेशन मुहिम ने जोर पकड़ा और लोगों ने कोरोना रोकथाम के लिए अपना सहयोग दिया।
जिले में तेजी से चलेगा टीकाकरण अभियान
जिले में देर शाम वैक्सीन की 5000 डोज पहुंच चुकी हैं जो कि दो दिनों के लिए काफी है। जिले में फिर से वैक्सीन अभियान तेजी से चलेगा।
डॉ. गुरदीप सिंह कपूर, सिविल सर्जन
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn